
Digiidentiteedikukrule tuginevate isikute registri põhimäärus

Määrus kehtestatakse e-identimise ja e-tehingute usaldusteenuste seaduse § 31 lõike 7 alusel.

1. peatükk
Üldsätted


§ 1. Registri pidamise eesmärk
Digiidentiteedikukrule tuginevate isikute registri (edaspidi register) eesmärk on pidada tuginevate isikute ja nende Euroopa digiidentiteedikukru kasutajatelt küsitavate andmete üle arvestust, et tagada õiguspärane teenuse osutamine ja isikule kuuluvate andmete kasutamine.

§ 2. Registri vastutav töötleja
(1) Registri vastutav töötleja on Riigi Infosüsteemi Amet (edaspidi vastutav töötleja).

(2) Registri vastutav töötleja majutab registrit ning korraldab registri teenuste ja tehnoloogilise keskkonna haldamist.

§ 3. Registri kasutajad
Registri kasutajad on:
1) registri vastutav töötleja;
2) tuginev isik Euroopa Parlamendi ja nõukogu määruse (EL) nr 910/2014 (muudetud määrusega (EL) 2024/1183) tähenduses (edaspidi digiidentiteedikukrule tuginev isik);
3) Euroopa digiidentiteedikukru omanik.

§ 4. Registri ülesehitus ja turvalisus
(1) Registrit peetakse e-identimise ja e-tehingute usaldusteenuste seaduse, avaliku teabe seaduse, isikuandmete kaitse seaduse ja käesoleva määruse kohaselt.

(2) Registrit peetakse digitaalse andmekoguna, mis hõlmab aktuaalseid ja arhiveeritud registriandmeid.

(3) Registriandmete turvaklass on K2T2S2. Registri turbeaste on keskmine C2I2A2.

2. peatükk
Andmekoosseis ja andmete esitamine registrisse

§ 5. Registrisse kantavad andmed
(1) Registrisse kantakse digiidentiteedikukrule tugineva isiku kohta järgmised andmed:
1) identifitseerimis-, registri-, asukoha- ja kontaktandmed;
2) andmed digiidentiteedikukrule tugineva isiku tegevuse, osutatavate teenuste, staatuse, õiguste ning vahendaja kasutamise ja vahendussuhte kohta;
3) andmed digiidentiteedikukrule tugineva isiku eesmärgi kohta;
4) andmed, tõendid ja atribuudid, mida digiidentiteedikukrule tuginev isik kavatseb Euroopa digiidentiteedikukrult taotleda;
5) muud registri pidamise eesmärgi täitmiseks vajalikud mitteisikustatud andmed.

(2) Registris töödeldakse isikuandmetena digiidentiteedikukrule tugineva isiku esindaja ees- ja perekonnanime, isikukoodi, kontaktandmeid ning logiandmeid vastavalt e-identimise ja e-tehingute usaldusteenuste seaduse § 3¹ lõikele 3.

§ 6. Andmeandja
(1) Digiidentiteedikukrule tuginev isik edastab registrile järgnevad andmed: 
1) e-posti aadressi;   
2) oma tööandja nime ja registrikoodi;   
3) oma ametinimetuse.

(2) Äriregister edastab registrile ettevõtte nime ja registrikoodi.

(3) Andmenõusoleku teenuse ja volituste haldamise andmekogu edastab registrile järgnevad andmed:
1) volitaja ja volitatava ees- ja perekonnanime; 
2) füüsilise isiku puhul tema isikukoodi;  
3) juriidilise isiku puhul tema registrikoodi; 
4) volituse ulatuse.

§ 7. Registritoimingud
(1) Registritoimingud on:
1) andmete registrisse kandmine;
2) andmete muutmine;
3) andmete vaatamine;
4) andmete edastamine;
5) andmete kustutamine;

(2) Registritoiminguid teevad andmeandja ja vastutav töötleja.

(3) Registritoimingu kohta kogutakse järgmisi andmeid:
1) toimingu tegija andmed;
2) toimingu tegemise sisu, kuupäev ja kellaaeg.

§ 8. Registrisse andmete esitamise ja menetlemise kord
(1) Andmeandja  esitab enne teenuse osutamisega alustamist andmed teenuse kohta registrisse elektrooniliselt registri kaudu või muul kokkulepitud viisil.

(2) Tugineva isiku poolt esitab registrisse andmed seaduslik või volitatud esindaja. Tuginev isiku esindaja tuvastatakse digitaalset isiku tuvastamist võimaldava sertifikaadiga. 

(3)  Registri vastutav töötleja vaatab esitatud andmed üle 20 tööpäeva jooksul ja annab vajadusel tuginevale isikule tähtaja puuduste kõrvaldamiseks.

(4) Oluliste puuduste puhul võib vastutav töötleja registreeringu puuduste kõrvaldamiseni peatada.

(5) Puuduste tähtajaks kõrvaldamata jätmisel on vastutaval töötlejal õigus motiveeritud otsusega  registreering peatada või kehtetuks tunnistada.


§ 9. Registriandmete õigsus
(1) Andmeandja vastutab tema registrisse kantud andmete õigsuse eest.

(2) Registriandmetes vea tuvastamisel või veast teadasaamisel on andmeandja kohustatud kontrollima andmete õigsust ja ebaõiged andmed viivitamata parandama.

3. peatükk
Juurdepääs registriandmetele ja andmete säilitamine

§ 10. Juurdepääs registriandmetele
(1) Registriandmed on mõeldud Euroopa digiidentiteedikukru teenusega seotud teenuste osutamiseks ja kasutamiseks.

(2) Juurdepääsupiiranguga registriandmed on digiidentiteedikukrule tugineva isiku poolt ärisaladuseks määratud vahendaja ja kontaktisiku andmed ning avaliku teabe seaduse § 35 lõike 1 punktis 12 nimetatud teave.

(3) Digiidentiteedikukrule tuginev isik teavitab teabe ärisaladuseks määramiseks registri vastutavat töötlejat.

§ 11. Registriandmete arhiveerimine ja arhiveeritud andmete säilitamise tähtaeg
Registriandmeid säilitatakse kümme aastat pärast registrikande kehtetuks muutmist.


4. peatükk
Registri rahastamine ja tegevuse lõpetamine

§ 12. Registri rahastamine
Registri pidamise kulu kaetakse vastutavale töötlejale riigieelarvest eraldatud vahenditest.

§ 13. Registri tegevuse lõpetamine
(1) Registri tegevuse lõpetamise otsustab valdkonna eest vastutav minister.

(2) Registri tegevus lõpetatakse kooskõlas arhiiviseadusega.

